Søren Søndergaard (EL), 2024-12-05:
Jeg tror, jeg vil starte med at opfordre spørgeren til at spørge mig om, hvorvidt vi synes, at der skal oprettes udrejsecentre i Afghanistan eller Iran.
Det spørgsmål vil jeg se meget frem til at besvare.
Enhedslisten mener ikke, at der skal oprettes et asylmodtagecenter i Rwanda, og det har vi gjort opmærksom på.
Enhedslisten mener ikke, at personer, som er dømt for kriminalitet i Danmark, skal afsone deres straf i Kosovo, lige så lidt som vi mener, at personer, der har begået kriminalitet i Kosovo, skal afsone deres dom i Danmark.
Vi mener heller ikke, at der skal etableres et udrejsecenter for udvisningsdømte i et tredjeland, sådan som Det Konservative Folkeparti nu foreslår.
I bemærkningerne til beslutningsforslaget skriver forslagsstillerne, at beboerne på Udrejsecenter Kærshovedgård, og jeg citerer, »hverken har ønske om eller til hensigt at forlade Danmark«.
Det er jo en måde at sige det på.
Men man kunne jo også for fuldstændighedens skyld nævne, at en del af de udvisningsdømte, der er på tålt ophold, forbliver her i Danmark, og at de ikke kan udsendes, uden at de risikerer tortur eller henrettelse – eller begge dele i den nævnte rækkefølge – hvis de sendes til det land, hvor de har statsborgerskab.
Det er måske også en grund til ikke at udsende dem.
I stedet prøver den danske stat at presse en såkaldt frivillig udrejse igennem ved at tvinge dem til en trøstesløs tilværelse uden mange rettigheder, men med mange pligter på et udrejsecenter i et øde plantageområde i Midtjylland.
Det er hverken godt for dem eller for de naboer, der er i omegnen af det.
Det skaber en masse utilfredse og utilpassede personer ud over dem, der måtte være det i forvejen.
Beboerne på Kærshovedgård er en blandet flok af afviste asylansøgere, udvisningsdømte, der har udstået deres fængselsstraf, men ikke umiddelbart kan sendes ud af Danmark, personer på tålt ophold og nogle flere.
Vi mener, at de forhold, de lever under, hvor der er meldepligt, underretningspligt, geografisk isolation og manglende adgang til at lave egen mad, mildest talt ikke gør dem mere positivt stemt over for at opføre sig ordentligt i det danske samfund, og det beklager vi.
Selvfølgelig skal de det, men i det omfang, at de holder sig inden for lovens rammer, og så længe det ikke er muligt at udsende dem, er det vores opfattelse, at de rent faktisk skal bidrage til det danske samfund gennem at kunne tjene penge og skulle betale skat.
Så løsningen set fra vores synspunkt er ikke et udrejsecenter i udlandet.
For at knytte an til den diskussion, der har været, synes jeg, at det er en lille smule useriøst.
Det er ikke så meget det der med, at man ikke kan nævne et konkret land.
Det har jeg lidt forståelse for.
Altså, med det apparat, et parti har, kan man ikke sige, at det skal være lige præcis det eller det land, og man kan jo ikke indlede aftaler, men man kan i hvert fald godt spørge, hvilke interesser et land skulle have i at modtage dem.
For hvad nu, hvis konklusionen er, at ingen har interesse i at modtage den gruppe af borgere?
De Konservative har jo ikke holdt sig tilbage med at tale om terrorister og voldtægtsforbrydere osv. osv.
Altså, hvem skulle være interesseret i at modtage dem?
Jeg kan simpelt hen slet ikke se, at der skulle være nogen, der var interesseret i at modtage dem.
Så derfor håber jeg da, at når den konservative ordfører går op på talerstolen, får vi ikke nødvendigvis nogle præcise lande, men en præcis argumentation for, hvorfor der overhovedet skulle være nogen lande, der var interesseret i at modtage dem.